Vjosa Osmani
Vjosa Osmani er en politiker fra Kosovo, der har været landets præsident siden 2021. Hun er Kosovos femte præsident siden en række landes (herunder Danmarks) anerkendelse af landets selvstændighed fra Serbien i 2008.
Vjosa Osmani er uddannet jurist fra Prishtina og fra Pittsburgh University i Pennsylvania, USA, hvor hun senere har været gæsteprofessor. Som teenager under krigen i Kosovo i 1990'erne blev hun aktiv i partiet Kosovos Demokratiske Liga (LDK) under Kosovo-albanernes leder, forfatteren Ibrahim Rugova. Allerede før selvstændigheden blev hun rådgiver for præsidentskabet, og i 2009 blev hun udnævnt til stabschef for det selvstændige Kosovos første præsident, Fatmir Sejdiu (f. 1951).
Osmani blev valgt til parlamentet i 2011, men ragede i 2014 uklar med sit partis ledelse, idet hun var imod at indgå i en koalitionsregering med den daværende premierminister Hashim Thaçis mere kompromisløse Kosovos Demokratiske Parti (KDP) med forbindelse til undergrundshæren UÇK.
Splittelsen i LDK endte med, at Osmani meldte sig helt ud i 2020, og i 2021 stiftede hun sit eget centrum-højreparti Guxo! ('Vi skal turde'). Som formand for parlamentet blev Osmani udnævnt til fungerende præsident, da Thaçi, som i mellemtiden var blevet præsident fra 2016, samme år gik af efter at være blevet anklaget for krigsforbrydelser og forbrydelser mod menneskeheden af Den Internationale Domstol i Haag. I 2021 valgte parlamentet Osmani til præsident. Eftersom præsidenten ifølge Kosovos forfatning ikke må være medlem af et politisk parti, blev Osmani før sin indsættelse afløst som partileder af Donika Gërvalla-Schwarz (f. 1971), der året efter blev udenrigsminister.
Vjosa Osmani er Kosovos anden kvindelige præsident efter Atifete Jahjaga (f. 1971), der beklædte posten fra 2011 til 2016.